Driejarige sterf by tandartsDie driejarige Daleyza Hernandez (Foto: Fox News) ŉ Driejarige se ouers is desperaat op soek na antwoorde nadat sy tydens ŉ roetine tandarts-ondersoek in Kalifornië in die VSA gesterf het. Araceli Avila, die meisie se ma, het gesê sy wil net seker maak dit gebeur nie met enige ander ouer nie, berig Fox News. Sy het gesê ŉ tandarts van Western Dental het aanbeveel dat haar dogter Daleyza sjirurgie ondergaan vir twee kiestande en dat twee tande verwyder moet word. Hulle het haar na die kindertandartssentrum in Stockton, Kalifornië verwys. “Ek het my dogter tandarts toe gevat omdat hulle haar tande sou regmaak, en 30 minute later het hulle haar dood teruggebring,” het Araceli gesê. Sy het foto’s gewys van haar dogter voor die operasie: Daleyza was ŉ lewenslustige meisie. “Toe ons op pad was hospitaal toe, het sy agter my aan gehardloop, in die motor geklim en sy was baie gelukkig,” het die meisie se pa, Jose Hernandez, gesê. Araceli sê sy was nie in die teater toegelaat terwyl die operasie plaasgevind het nie. Terwyl sy vir haar dogter gewag het, het sy ŉ ambulans gesien. “Ek het opgestaan en het gedink hulle kom dalk ŉ kind haal, ek het nooit kon dink dat dit my kind sou wees nie.” Oomblikke later het ŉ verpleegster na haar toe gekom en gesê iets het skeefgeloop. Haar dogter se hart het gaan staan en die verpleegster wou weet of sy enige onderliggende kwale gehad het. “My dogter was baie gesond,” het Araceli gesê. David Thompson, administrateur van die Children’s Dental Surgery Center, het gesê hy het die afgelope 10 jaar nog nooit só iets teëgekom nie. Hy het gesê met elke operasie is daar een tandarts, een narkotiseur en twee assistente. “Ons is toegewyd om kinders elke dag te help. Dit is ons missie, dit is hoekom ons hier is. Dit is ŉ risiko, nie almal wil dit doen nie.” Daleyza se gesin wil nou antwoorde hê. “Hoe kan ŉ eenvoudige tandartsprosedure tot haar dood lei? Hulle het nie gesê hoe sy dood is of waaraan nie,” het Araceli bygevoeg. Die Stockton-polisiedepartement ondersoek Daleyza se afsterwe. In hierdie stadium beskou hulle nie die saak as verdag of krimineel van aard nie.